馬建 (作家)

馬建係英國唐人作家。佢來自山東青島，1986年搬到香港，'97年到德國，'99年到英國。而家佢係英國公民。

生平 
1953年8月18號，馬建响青島出世。佢細個有個美術先生劉祥雲係畫家，但俾共產黨「打成右派」。文革爆發搞到佢冇學返，佢於是乎自學，將本中文字典着個詞抄。到15歲，佢參加咗隊文藝宣傳隊，之後分配咗做整錶學徒。佢响北京附近一間石油化工設施做咗幾年工。

1979年馬搬去北京做攝影師。跟住响中華全國總工會宣傳部做攝影記者，試過寫信去《人民日報》批評總工會唔幫工人。1984年冇喺總工會做工。之後3年佢喺中國四圍去旅行，其中西藏之行啟發佢寫咗個古仔《亮出你的舌苔或空空蕩蕩》，喺劉心武主編嘅《人民文學》1987年第1–2期合刊發表，釀成政治事件。中共中央宣傳部副部長賀敬之落令全國回收銷毀呢期雜誌，劉停職檢查，中共黨媒批判一輪，禁晒馬嘅作品。

1986年，佢搬去香港，住過灣仔青文書店、南丫島，寫咗兩本小說，創辦香港新世紀出版社。

1989年八九民運爆發，佢返過北京，因此寫成小說《拉麵者》。1997年，魯爾大學請佢去教書，於是乎佢同伴侶佛羅拉搬咗去德國。佢哋嫌德國悶，兩年後搬去倫敦。

2011年8月，佢一家大細諗住返中國探佢88歲嘅阿媽，俾中國政府拒絕入境，從此冇得返唐山。

2018年11月，馬應邀參加香港國際文學節，出席兩個講座。但臨尾幾日，由香港賽馬會營運嘅活動場地大館取消佢嘅講座，原因係「唔願見到大館成為任何個別人士促進佢政治利益嘅平臺」，無耐又恢復，按原定計劃舉行。件事引起輿論嘩然。中共同香港政府被指施壓，壓制言論自由，損害香港人權同自治。

屋企人 
1970年代，馬建同Guo Yanping結過婚，有個女。

1997年香港主權移交之夜，佢遇到細佢15年嘅英國人佛羅拉，後來結婚。佛羅拉識中文，做埋佢嘅翻譯。佢哋生咗1仔3女，Jack、Isabelle及孖生嘅Dorothy同Alice。佢個外父係樂評人。

作品 
古仔結集
 《亮出你的舌苔或空空蕩蕩》，响中國禁咗，英文版：Chatto & Windus同Farrar, Straus & Giroux
 《你拉狗屎》
 《怨碑》

小說
 《思惑》
 《拉麵者》，英文版：Chatto & Windus同Farrar, Straus & Giroux
 《九條叉路》
 《紅塵》，英文版：Chatto & Windus同Pantheon Books
 《肉之土》，响中國禁咗，英文版：Chatto & Windus同Farrar, Straus and Giroux
 《陰之道》，英文版：Chatto & Windus同Penguin
 《China Dream》，英文版由佛羅拉譯：Chatto & Windus ISBN 9781784742492

第啲結集
 《馬建之路》，遊記同相
 《人生伴侶》，詩文集
 《發生關係》，文集

博訊網嘅個人網誌

麥美倫出版公司網站嘅馬建個人網頁
 唔齊嘅作品年表

建
青島人
英國唐人
中國作家